Бзэхэр джыным ехьэлIауэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым икIа гуп иджыблагъэ хэтащ Москва дэт Лъэпкъ къэхутакIуэ университетым щызэхаша Ещанэ дунейпсо щIэныгъэ-практикэ конференцым. ИнджылызыбзэмкIэ кафедрэм и доцентхэу Муртазовэ Зурьятрэ Улымбащ Эммэрэ зи пашэ гупым хэтащ «Лингвистика» унэтIыныгъэм и студентхэу Тэтэркъан Миланэ, Балаевэ ФатIимэ, Мэремщауэ Алинэ, Кубатькэ Иринэ сымэ.
«Иджырей зэманым лъэпкъхэм яку дэлъ зэпыщIэныгъэхэр: щэнхабзэ, егъэджэныгъэ, политикэ» фIэщыгъэр зиIа конференцым и къалэн нэхъыщхьэр хамэ къэралыбзэхэр джыным гулъытэ нэхъыбэ хуэщIынырщ, абыхэм епха къэху-тэныгъэхэр егъэкIуэкIынырщ, иужьрейхэм щыгъуазэ зыхуэщIынырщ. КъБКъУ-м икIа гупыр жыджэру хэтащ пленарнэ зэIущIэми, абы къыкIэлъыкIуэу къызэрагъэпэща «стIол хъурей» зэхуэсхэми, «КъэхутакIуэ ныбжьыщIэ» секцэм и лэжьыгъэми. Абыхэм конференцым и утыку ирахьа къэхутэныгъэхэр куэдым гунэс ящыхъуащ.
Зэхуэсым и кIэухыу абы хэтахэм иратащ сертификатхэмрэ дипломхэмрэ.
— Апхуэдэ конференцхэм мыхьэнэшхуэ яIэщ бзэхэр джыным, абыхэм епха къэхутэныгъэхэр егъэкIуэкIыным щIалэгъуалэр ешэлIэнымкIэ, — жиIащ КъБКъУ-м инджылызыбзэмкIэ и кафедрэм и унафэщI Муртазовэ Зурьят. — КъыкIэлъыкIуэ щIэныгъэ-практикэ зэхуэсхэм хэтыну гукъыдэж зиIэну студентхэм я бжыгъэм дяпэкIи зэрыхэхъуэнум шэч къытесхьэркъым.
ЖЫЛАСЭ Маритэ.
